Luka Modrić jedan je od četvorice nogometaša Reala koji se jučer nisu pojavili na prvom treningu i prozivu novog trenera Rafaela Beniteza. I dok se zna da su James Rodriguez i Casemiro dobili poštedu zbog nastupa na nedavnoj Copa Americi te da će se Ronaldo momčadi pridružiti u ponedjeljak jer trenutačno u Kini ima marketinške obveze, što se događa s Modrićem, nije poznato.

Nikakvo objašnjenje nije se moglo dobiti ni iz Reala, čiji je glasnogovornik Juan Camilo Andrade Canal tek kratko poručio: – Osim informacije koju smo objavili na klupskoj stranici, ne možemo ništa drugo reći.

Zasad su svjedoci

Očito je da je najnovija afera koja potresa hrvatski nogomet, a u kojoj Modrić zajedno s Dejanom Lovrenom ima ključnu ulogu, stigla i do Španjolske te nije nemoguće da je Modrić pošteđen početka priprema kako bi riješio pravne probleme u kojima se našao. On je zasad, kao i Lovren, svjedok u istrazi protiv poreznika Milana Pernara, Damira Vrbanovića i braće Zdravka i Zorana Mamića. Kao što smo već pisali, s računa nogometaša uplaćivani su milijunski iznosi Mamićima. Jesu li Modrić i Lovren bili tek naivci kojima se, kako se sumnja, Mamić poslužio za osobno bogaćenje ili u činjenici da su njihovi bankovni računi korišteni u suspektnim transakcijama ima elemenata kaznenog djela?

Pitanja su to koja zasad ostaju bez odgovora, a tako će vjerojatno i biti dok Modrić i Lovren i formalno ne budu ispitani kao svjedoci. O tome što kažu na ispitivanju pred USKOK-om ovisit će i kako će se stvari za njih dvojicu dalje razvijati. Uostalom, ne bi bilo prvi put da netko na početku istrage bude ispitan kao svjedok, a da konac te iste istrage dočeka kao optuženik. Iz pravnih krugova može se čuti da bi se eventualni pravni krimen nogometaškog dvojca mogao svesti na pomaganje počinitelju pri počinjenju djela, i to ako su znali što se događa s novcem koji su po Mamićevim uputama prosljeđivali kome je trebalo. Ako te svijesti nije bilo, čuje se u pravnim kuloarima, teško da se Modrić i Lovren mogu naći među osumnjičenicima. No s druge strane moguće je da USKOK tijekom istrage odluči i da ih neće kazneno goniti pod uvjetom da ispričaju sve što znaju o Mamićevim poslovima te svjedoče protiv njega. U slučaju takvog razvoja situacije, nogometaški bi dvojac vjerojatno dobio tzv. oprosnicu.

Transferi i pozajmice

Budući da su za svjedoke predloženi i Eduardo da Silva, Mario Mandžukić, Mihael Mikić, Jerko Leko i Tomislav Butina, očito je da će se tijekom istrage pročešljati transferi svih nogometaša koji su bili pod Mamićevom paskom unatrag deset, možda i više godina.

Ista stvar odnosit će se i na pozajmice koje je Dinamo davao pravnim i fizičkim osobama, a radilo se o ukupno 54 milijuna kuna. Ono što upada u oči kod tih pozajmica jest da su one, osim bivšim igračima Dinama, davane i nekim ljudima koji drmaju HNS-om. Jedan od njih je Damir Vrbanović, izvršni dopredsjednik HNS-a, uhićen s Mamićima, a drugi je Krešimir Vlajčević, šef Disciplinske komisije HNS-a, koji se među ostalim “proslavio” drakonskim kaznama koje je izricao Hajduku proteklih godina.

Vrbanović je svoje dvije pozajmice od Dinama uzeo 25. rujna 2007. i 29. rujna 2007., a Vlajčević 5. listopada 2009. U sva tri slučaja sastavljeni su ugovori, koje je USKOK izuzeo, no zasad nije poznato o kolikim je pozajmicama riječ. Te pozajmice Vlajčevića i Vrbanovića stavljaju u zavisan položaj u odnosu na Mamića, pa je teško vjerovati da su njih dvojica mogla biti samostalna u donošenju odluka bitnih za hrvatski nogomet. Prije će biti da su dobro pazili da zaštite Mamićeve interese. Što se tiče Vrbanovića i Mamića, na sud su stigle njihove žalbe na određivanje istražnog zatvora, o čemu će se odlučivati u ponedjeljak. Zdravko Mamić ponudio je jamčevinu od pet milijuna kuna, a njegov brat od dva milijuna kuna. Damir Vrbanović je još ranije ponudio jamčevinu od pola milijuna kuna.

>>Braća Mamić ponudila 7 milijuna kuna jamčevine

>>Mamić: nesretni umjetnik koji je promašio profesiju

>>Modrić podizao novac, a Mamići ga raspoređivali na svoje račune

Vlajčević: Zajam od Dinama? O tome ću kad dođe vrijeme Krešimira Vlajčevića se u Poljudu titulira kao Hajdukova “krvnika”, a nije golgeter ni protivnički igrač. Hajduk zbog njega i kriterija po kojima se Poljud kažnjava bruji već godinama. Bijeli drže sve moguće rekorde, Igor Tudor dobio je jednu od najviših trenerskih suspenzija u hrvatskoj ligi pa šest utakmica nije smio na klupu. A kada u Poljudu spomenete drakonsku kaznu od 200 tisuća kuna za navijačke nerede na Kantridi, padne im mrak na oči. Tada je Rijeka kao organizator utakmice kažnjena s upola manje. Hajdukov predsjednik Marin Brbić ima debeli fascikl s kaznama koje je Vlajčević izricao bijelima. – Evo, Hajduk pet, pa deset, dvadeset, pedeset, sto tisuća kuna – nabrajao nam je jednom Brbić. U istom su fasciklu i načini Vlajčevićeva kažnjavanja Dinama za iste ili vrlo slične prekršaje. – Dinamo pet, pa deset, pa pet, pet – smijao se Brbić. Krešimir Vlajčević jučer nam je rekao da mu nitko nije javio da je naveden među svjedocima u slučaju Mamić, a o navodnom zajmu iz 2009. je rekao: – Sjećam li se nekakvog zajma? O tome ću kad dođe vrijeme. (om, kl)